Foto’s: Groot skade toe winkel in wildtuin brandDie winkel in die Letaba-ruskamp in die Krugerwildtuin is bykans heeltemal verwoes. (Foto: SANParke) Die oorsaak van ŉ brand wat die winkel by die Letaba-ruskamp in die Krugerwildtuin Woensdagnag in puin gelaat het, word ondersoek. Reynold Thakhuli, woordvoerder van SANParke, sê die brand het vermoedelik in ŉ stoorkamer uitgebreek en na die res van die winkel versprei. Die winkel is grootliks verwoes. Die kamp se televisiesaal is ook ernstig beskadig. Volgens Thakhuli was niemand in daardie stadium in die winkel nie en geen beserings is aangemeld nie. (Foto: SANParke) Personeel van die ruskamp asook brandbestryders van omliggende kampe het gespook om die brand onder beheer te bring. Dit is in die vroeë oggendure geblus. Akkommodasiegeriewe word nie deur die brand geraak nie. “Die res van die kamp en fasiliteite soos die Olifantsaal is ongeskonde.”